Søren Gade (V), 2007-03-22:
Nu kunne jeg starte med at spørge hr. Rune Lund om, om han vil holde op med at slå sin kæreste.
Ja eller nej?
Det er et fuldstændig tåbeligt spørgsmål at stille, fordi det har ingen betydning i praksis, om man kan svare ja eller nej til, om det er juridisk foreneligt, for lande, vi sender hr. Rune Lunds brev til, kan bare lade være med at svare.
Det forslag, som Enhedslisten har fremlagt, vil gøre det næsten umuligt for Danmark at deltage i internationale operationer, også FN-operationer.
Danmark kan ikke kræve oplysninger om samtlige tilbageholdte fra samtlige deltagerlande.
Ved at udvise en sådan mistillid er samarbejdet ødelagt på forhånd.
Jeg vil i øvrigt gerne sige til hr. Rune Lund, at i øjeblikket deltager vi i en lang række operationer.
Som jeg lige kan tælle dem op på stående fod, deltager vi i 12 FN-operationer, 2 NATOoperationer og i en koalitionsoperation.
Og i de 12 FN-operationer har vi eksempelvis 1 soldat i Kosovo, 5 soldater i Georgien, 1 soldat i Afghanistan, 6 soldater i Kashmir, 11 soldater i hele Mellemøsten, 3 soldater i Eritrea, 16 soldater i Sudan, 2 soldater i Congo, 2 soldater i Liberia, 2 soldater i Vestsahara, 41 soldater i Irak i FN-mission og 50 soldater i Libanon.
Hvor mange borgere her i samfundet skal underskrive, at de vil overholde straffeloven?
Ingen, for man lever i et land, hvor straffeloven gælder, og derfor bliver man straffet, hvis man overtræder loven.
Når man har tiltrådt konventionerne, er der en forventning om, at man overholder konventionerne.
Jeg er nødt til at sige til hr. Rune Lund, at jeg godt ved, at hr. Rune Lund er stærkt irriteret over, at man nu overdrager noget ansvar til irakerne, men det er rent faktisk sådan, at vi er dernede med det formål at uddanne irakiske sikkerhedsstyrker, med det formål, at irakerne skal have ansvaret for deres eget land.
Der er faktisk udsigt til, at de får ansvaret for den sydlige del af Irak i løbet af i år, og derfor trækker vi os hjem ved udgangen af 2007 fra den sydlige del.
Se, nu er det sådan, at det ikke er Danmark, der har jurisdiktion i Irak, det er irakerne, der bestemmer i Irak, ligesom det i øvrigt er Danmark og hr. Rune Lund og Folketinget, der bestemmer i Danmark.
Vi har 414 mand i den danske bataljon, briterne havde over 7.000 soldater, inden de begyndte at skære ned, og der er i tusindvis af irakiske soldater.
Selv om hr. Rune Lund kan få det til at se ud, som om man gør alle mulige krumspring for, at det ikke er danske soldater, der går ud og tilbageholder nogen, er jeg nødt til at sige til hr. Rune Lund, at vi altså med de 414 mennesker er i et absolut mindretal – vi har absolut det mindste antal soldater i den sydlige del af landet – og derfor vil det altså være sådan, at det er de irakiske sikkerhedsstyrker og politifolk, som tilbageholder de irakere, som er under anklage for et eller andet.
Det er jeg selvfølgelig ked af at måtte sige til hr. Rune Lund, men det er det, der er sket i løbet af tiden, nemlig at irakerne er gået ind og har overtaget ansvaret.
Når vi har en eller to officerer siddende i Enduring Freedom eller i ISAF-hovedkvarteret i Afghanistan og være med til at planlægge en stor operation med deltagelse af 10.000 eller 15.000 soldater og der foregår en operation tusindvis af kilometer fra hovedkvarteret, mener hr. Rune Lund så virkelig, at fordi der sidder en dansker, der er med til at planlægge det, så skal den dansker have lister over alle de mennesker, som bliver tilbageholdt i den pågældende operation?
Det må hr. Rune selv kunne se er hamrende urealistisk, hvor sympatisk det end kan lyde, når man står og siger det her.
Hr. Steen Gade gav ligesom indtryk af, at vi jo ikke havde hørt efter, og at vi ikke havde læst beslutningsforslaget.
Så kunne jeg drillende sige til hr. Steen Gade, at hr. Steen Gade så heller ikke helt har lyttet til, hvad det var, jeg sagde i min tale, for det er jo netop et problem, som Danmark har valgt at adressere.
Jeg har taget op med FN's vicegeneralsekretær, at det er et problem i internationale operationer, herunder også FN-operationer, at der ikke er taget hånd om tilbageholdelsesproblematikken.
Hvorfor er det f.eks. ikke FN, der har ansvaret i en FN-operation?
Det, at jeg har taget det op, betyder, at Danmark faktisk har taget lead på den sag, således at man har haft en lang række drøftelser med ligesindede lande og anerkendte eksperter, hvor man søger at få etableret en løsning på internationalt niveau, som sikrer den optimale beskyttelse af tilbageholdte, uanset hvem, hvor og hvornår de tilbageholdes.
Så når man siger, at regeringen, udenrigsministeren og forsvarsministeren ikke gør noget på det her felt, rammer man simpelt hen ikke engang skiven.
Når jeg så siger, at vi har lavet aftaler, er det sådan, at vi var det første land i verden, der fik en aftale med den afghanske regering om, at hvis vi overdrog folk til de afghanske myndigheder, så kunne de ikke udsættes for tortur, og de kunne ikke udsættes for dødsstraf.
Vi havde adgang til at se til dem, ligesom internationale menneskerettighedsorganisationer i Afghanistan og fra Internationalt Røde Kors kan besøge dem.
Så vi gør, hvad vi kan for at sikre os hele vejen igennem.
Jeg er bare nødt til at sige til hr. Rune Lund, at vi uddanner de irakiske sikkerhedsstyrker i menneskerettigheder, vi er dernede for at hjælpe irakerne, og irakerne har ansvaret for, hvad der sker i Irak.
Hvis vi ser overgreb, og det har vi set i forbindelse med nogle af sikkerhedsstyrkerne, har de pågældende soldater grebet ind og har meldt det hjem.
Så det er ikke sådan, at man sidder på hænderne dernede, man gør faktisk det, vi beder vores soldater om at gøre, nemlig at sørge for at gribe ind, hvis man ser nogle overtrædelser.